Ժաբլյակ

Ժաբլյակ (չեռն․՝ Жабљак) քաղաք է Չեռնոգորիայի հյուսիսում և համանուն համայնքի կենտրոնը։ Բնակչությունը՝ ▲3569 մարդ (2011)։ Հայտնի է որպես զբոսաշրջային, ձմեռային սպորտի և երիտասարդական քաղաք, որի պատճառը դրա մեղմ միջերկրածովյան կլիման է։ Քաղաքն ինքնին գտնվում է Դուրմիտոր լեռնաշղթայի մոտ՝ 1456 մետր բարձրության վրա, ինչը այն դարձնում է Բալկանների ամենաբարձր բնակավայրը։ Պատմություն Այս վայրի առաջին սլավոնական անվանումը եղել է «Վարեզինա վոդա», հավանաբար մոտակայքում ժայթքող խմելու ջրի ուժեղ աղբյուրների պատճառով։ Հետագայում քաղաքը վերանվանվել է «Գանովի» կամ (սկզբնապես) «Անովի»՝ այնտեղ կանգ առնող քարավանների պատճառով։ Ներկայիս անվանումը ծագել է 1870 թվականին, երբ միաժամանակ հիմնադրվել են դպրոց և եկեղեցի։ Սակայն, գրեթե բոլոր սկզբնական շենքերը ավերվել են Բալկանյան պատերազմների ժամանակ։ Մնացել է միայն Սուրբ Վերափոխման հին եկեղեցին, որը կառուցվել է 1862 թվականին՝ թուրքերի դեմ տարած հաղթանակը նշելու համար: Կարճ ժամանակ անց Ժաբլյակին շնորհվել է քաղաքի կարգավիճակ, և բացվել են մի քանի խանութներ և սրճարաններ: Այսպիսով, 1880-ական թվականներին Ժաբլյակը դարձել է առևտրի կենտրոն՝ զարգանալով տարածաշրջանի վարչական կենտրոնը։ Երկրորդ համաշխարհային պատերազմից առաջ Ժաբլյակը փոքր քաղաք էր՝ լեռնային գյուղի բնորոշ ճարտարապետությամբ: Այս տարածքի եզակի բնական գեղեցկությունը գրավում էր զբոսաշրջիկների ինչպես Հարավսլավիայի թագավորությունից, այնպես էլ արտասահմանից, մասնավորապես՝ Իտալիայից։ Երկրորդ համաշխարհային պատերազմի ժամանակ Ժաբլյակն ամբողջությամբ այրվել է: Պատերազմից հետո քաղաքը վերածնվել է և դարձել Չեռնոգորիայի ձմեռային սպորտաձևերի կենտրոնը։ Բնակչություն Ուշ միջնադարում այստեղ բնակվում էին բավական մեծ քանակությամբ մուսուլմաններ։ Ժաբլյակ քաղաքում Էթնիկ կազմը բավական խայտաբղետ է․ չեռնոգորացիները կազմում են շուրջ կեսը, իսկ մնացածը սերբեր են կամ բալկանյան այլ ժողովուրդներ։ Զբոսաշրջություն Ժաբլյակը Չեռնոգորիայի լեռնային տուրիզմի կենտրոնն է: Դուրմիտորի ամբողջ լեռնաշղթան պաշտպանված է որպես ազգային պարկ և հնարավորություններ է ընձեռում ամառային և ձմեռային լեռնային տուրիզմի համար: Դահուկային սպորտ և սնոուբորդ: Դուրմիտորում տարեկան 120 օր ձյուն կա: Լանջերի թվում են Սավին Կուկը, Շտուոցը և Յավորովաչան: Ռաֆտինգ: Տարա գետի կիրճը (մինչև 1.3 կմ խորություն) ՅՈՒՆԵՍԿՕ-ի համաշխարհային ժառանգության օբյեկտ է: Տարա գետի վրա ռաֆտինգը Չեռնոգորիայի ամենատարածված զբոսաշրջային գործունեություններից մեկն է: Լեռնագնացություն: Դուրմիտոր լեռնազանգվածի ժայռերն ու լանջերը հարմար են այս սպորտաձևի համար: Քաղաքի շուրջ կան բազմաթիվ լեռնագնացության արահետներ: Մոտակայքում կան 18 սառցադաշտային լճեր: Ժաբլյակին ամենամոտ լիճը Ցռնո լիճն է: Տրանսպորտ Ժաբլյակի՝ որպես լեռնային հանգստավայրի զարգացմանը խոչընդոտող հիմնական խնդիրը որակյալ ճանապարհային ենթակառուցվածքների բացակայությունն է: Վերջին տարիներին իրավիճակը մի փոքր բարելավվել է: Ժաբլյակի հիմնական կապը Չեռնոգորիայի մնացած մասի հետ Մոյկովաց տանող ճանապարհն է և E65 եվրոպական մայրուղին, որը միացնում է Չեռնոգորիայի ափը, Պոդգորիցան և երկրի հյուսիսը: Մեկ այլ ճանապարհ անցնում է Շավնիկով և Նիկշիչով դեպի Ռիսան կամ Պոդգորիցա։ Ամենամոտ միջազգային օդանավակայանը Պոդգորիցան է, որը գտնվում է Ժաբլյակից մոտավորապես 130 կիլոմետր հեռավորության վրա: Տրանսֆերներ հասանելի են նաև Տիվատի միջազգային օդանավակայանից: Ծանոթագրություններ